Kona var neydd til að taka óléttupróf áður en hún steig um borð í flugvél sem var á leið til Bandaríkjanna . Hin 25 ára gamla Midori Nishida er frá Japan og var á leið frá Hong Kong til Kyrrahafseyjunnar Saipan með Hong Kong Express Airways þegar atvikið átti sér stað . Eftir að Nishida neitaði því að vera ólétt var farið með hana á klósettið þar sem starfsmaður Hong Kong Exrpess neyddi hana til að pissa á óléttupróf . Niðurstaðan var neikvæð og því fékk Nishida að fara um borð . Hún segir í viðtali við Wall Street Journal að upplifunin hafi verið niðurlægjandi . Að sögn flugfélagsins var hún neydd til að taka óléttupróf til þess að tryggja að hún fylgdi lögum um innflytjendur í Bandaríkjunum . Saipan er samveldi Bandaríkjanna og eini hluti Bandaríkjanna sem kínverskir ríkisborgarar geta farið til án þess að fá vegabréfsáritun . Þar af leiðandi hefur eyjan átt í stríði við svokallaðan „ fæðingartúrisma “ þar sem óléttar konur fæða af ásettu ráði þar til að fá bandarískan ríkisborgararétt fyrir nýfædd börn sín . Á árunum 2015 og 2016 fæddust 715 börn sem eiga erlenda foreldra á Saipan , þar af voru 95% frá Kína . Fleiri ferðamenn en heimamenn fæddu börn á eyjunni árið 2018 .